b'\n_START_ARTICLE_\nJan Hendrik Oort\n_START_SECTION_\n\xc5\xbdivljenje in delo\n_START_PARAGRAPH_\nOort je \xc5\xa1tudiral in leta 1921 doktoriral na Univerzi v Groningenu pod Kapteynovim mentorstvom z dizertacijo The stars of high velocity. Od leta 1945 do 1970 je bil univerzitetni profesor na Univerzi v Leidnu in predstojnik Observatorija v Leidnu. Raziskoval je zgradbo in dinamiko na\xc5\xa1e Galaksije. Leta 1925 je skupaj z Lindbladom dokazal neenako vrtenje na\xc5\xa1e Galaksije._NEWLINE_Leta 1952 je z van de Hulstom z radioastronomskimi meritvami lokaliziral spiralne rokave na\xc5\xa1e Galaksije. Med letoma 1935 in 1948 je bil glavni tajnik Mednarodne astronomske zveze (IAU), med letoma 1958 in 1961 pa njen predsednik._NEWLINE_Skoraj vzporedno s svojim delom je \xc5\xa1tudiral tudi komete. Rezultat tega dela je danes vsesplo\xc5\xa1no sprejeta teorija o oblaku kometnih delcev oddaljenem 50.000 a.e., ki se imenuje po njem Oortov oblak.\n_START_SECTION_\nNagrade\n_START_PARAGRAPH_\nLeta 1942 je prejel medaljo Bruceove, leta 1946 mu je Kraljeva astronomska dru\xc5\xbeba (RAS) podelila zlato medaljo, leta 1951 je prejel lektorat Henryja Norrisa Russlla Ameri\xc5\xa1kega astronomskega dru\xc5\xa1tva (AAS), leta 1972 pa je prejel medaljo Karla Schwarzschilda Nem\xc5\xa1kega astronomskega dru\xc5\xa1tva (AG).\n_START_SECTION_\nPoimenovanja\n_START_PARAGRAPH_\nPo njem se imenuje asteroid glavnega asteroidnega pasu 1691 Oort.'